Hlina, Alojz, poslanec NR SR (2014-03-28):
Vážený pán predseda, vážené kolegyne, kolegovia, dovoľte mi k tejto téme povedať aj niečo, čo už odznelo, ale vždycky musíte hľadať ratio za konaním a sa snažím. A takže, poviem to tak, že zvyšujem štatistický predpoklad, že to niekto bude počuť a že sa niekto, kto to počuje, nad tým zamyslí a ten sa spýta ďalšieho a vytvára sa určitá, určitá množina ľudí, ktorá presiahne kritickú masu a potom sa začne tomu niekto aj naozaj a skutočne venovať. Niekedy mám taký pocit, že my sme tu jak na Titanicu, tu hrá kapela (povedané so smiechom), ale tá prova sa už dvíha, či jak sa to hovorí. Niekedy mi to naozaj tak pripadá. Bolo ohlásené, čo bolo ohlásené, dychovka mala hrať, potom na poslednú chvíľu to stiahli, lebo zistili, aká je to hanba. Aj sa to veľkolepo volalo, aj neviem čo všetko s tým spojené. A nič. Avšak koniec koncov my sme tu už na to zvyknutí. Ja si vážim každého, kto donesie niečo, čo sa pokúša riešiť obrovský problém. A teraz ja vám poviem, v čom je obrovský problém. Včera som to hovoril, včera som interpeloval pána Richtera a dneska vám to poviem znova. Zvyšujem štatistický predpoklad, že to bude počuť viacej ľudí. Krajiny Niger, Mali, Uganda, Zambia, Burkina Faso, Burundi, Malawi, Somália, Angola, Afganistan, to je prvých desať krajín z pohľadu pôrodnosti na svete. Chcete ešte raz? Niger, Mali, Uganda, Zambia, Burkina Faso, Burundi, Malawi, Somália, Angola, Afganistan. Nebudem ich komentovať, len som ich povedal. Keby sme Lomničku, to je malá dedina, ktorá je už, tam myslím dve rodiny sú majoritného obyvateľstva, zvláštne nazvať v tomto prípade tak, ale sú tam dve, dve rodiny, keby sme Lomničku pre potreby tejto štatistiky poňali ako štát, tak najväčšia pôrodnosť na svete je v Lomničke, v Rakúsoch. Najväčšia pôrodnosť na svete je v Rakúsoch, v Lomničke a ešte asi v Svinnej, ja neviem všetky tie osady, v Jarovniciach. Podľa mňa to stojí za to, sa nad tým zamyslieť, vážení. Mám vám tretíkrát vymenovať tie krajiny? A čo je paradoxom, obrovským paradoxom, alebo čo ešte by nás malo pohnúť ďalej, že v týchto krajinách to klesá, ten peak, ten vrchol už bol. Tam zaznamenali a zaznamenávajú pokles pôrodnosti, v týchto krajinách, ktoré som spomenul. My zaznamenávame nárast a budeme, lebo štatisticky je to úplne nevyhnutné. Matematicky je to úplne nevyhnutné, že budeme zaznamenávať nárast pôrodnosti. Zobudí to tu už niekoho? Ja nehovorím, že tento návrh to vyrieši. Dokonca, vzhľadom k tomu, že viem, kde my žijeme, ja identifikujem určité riziko, pán kolega. A to riziko bude v tom, že tu sú ľudia schopní povedať, že niekto má to teliesko, vyúčtovať tých 200 euro, a nebude ho mať, ale peniaze budú vyúčtované. Keby to už náhodou niekto chcel kontrolovať, i keď neviem, jak sa to dá, ale však asi sa to dá, tak to teliesko si bude niekto dávať, komu je v zásade zbytočné, ale pre ten možno ústav alebo tú nemocnicu, alebo možno pre toho súkromníka to stojí za to, z tých 200 euro, ktoré vyfakturuje štátu, 30 euro dať tomu, pre koho je to úplne zbytočné si ho dať, ale stále je tam určitý rozdiel. Viete, čiže tá určitá nedokonalosť tohto je, že vy definujete, od koľkých detí, ale keby sme, prísne vzaté, vzhľadom na to, že vieme, kde žijeme, a tuná je tvorivosť, my máme zabrzdenú tvorivosť v tom, v čom treba, ale v niečom máme úplne úchvatnú. Nechcem byť expresívny v piatok, hej, ako okašľať, ako vybabrať s niečím, my máme úplne absolútnu, my sme majstri sveta. Takže aj v tomto vidím obrovské riziko, že v konečnom dôsledku ako by to mohlo skončiť, že by sme po aplikácii zistili, že tu máme pomaly tisíce, desaťtisíce žien s materským telieskom krát 200 euro pre každého, nemuselo by to mať ten efekt, ktorý v zásade by mal byť, nie že efekt, ale účinok, ale náklady na verejné zdravotníctvo, ktoré je také, ako je, by bolo zlé. Čiže ja si myslím, že nekonštatujem, nepasujem sa v tejto veci za, za toho, kto to vie, ale nevyjadrujem presvedčenie, že toto je cesta, ale nevylučujem, že variácia na túto tému môže byť cesta, ale nie základnou, primárnou, ale sekundárnym, sekundárnym nejakým pôsobením. Ja si stále myslím, že problém je v tom, že my sme z maternice urobili výrobný prostriedok. To je problém. Z kočíkovného, z diablových peňazí, to sú diablove peniaze, 850 euro sú diabolské peniaze. Kvôli tým peniazom sa deti rodia do blata, kvôli tým peniazom sa deti v osadách rodia do blata. To nie je život, Štefan. To som videl, aj ty si videl a my sme videli, čo sme videli, to je hrôza. To je hrôza. Naozaj, nebuďme Titanicom, kde tu už spievame, tešíme sa, vyťahujeme pultíky vo foyaer, rozprávame o tom, čo by sme chceli, keby, ale urobme niečo pre to, aby. Lebo to naozaj takto ďalej, vážení, nejde. Dám vám do tretice tie krajiny? Niger, Mali, Uganda, Zambia, Burkina Faso, Burundi, Malawi, Somália, Angola, Afganistan. A mal som na začiatok, mám dať na začiatok východné Slovensko? To je, to je, naozaj, prosím vás, uznajte, prestaňte chodiť jesť chlebíčky po konferenciách a hovoriť klišé, ktoré tu dvadsať rokov, dve dekády sa opakujú, že mnohodetnosť je prejavom chudoby. Prestaňte to už točiť dokola, prosím. Hľadajte, kde sú príčiny tohto úplne. Ja neviem, čo môže byť rukolapnejšie, čo môže byť rukolapnejšie jak toto. To nech mi niekto povie a ja prehodím switch, budem hovoriť o tom, ale toto je podľa mňa argumentačne dosť silné. Teraz vyšla taká kniha Rómovia a zlí Cikáni, v češtine je to, od takého západonemeckého novinára. Ja som si dal tú prácu, že som si ju prečítal. Viete, to neni, že ja som ustrnul v nejakom stereotype a točím a krútim dokola. A ten novinár si tiež dal tú prácu, že obehol, obehol juh Európy a spomína sa tam aj Slovensko. Ale viete, čo mi z tej knihy vyplýva, že aj v tých krajinách, kde bol s tým, kde majú naozaj aj z početnosti, aj historicky, to znamená Bulharsko, Rumunsko, nemajú tie javy, ktoré my máme v niektorých osadách. Ani to nestačí? Viete, ja neviem, naozaj, čo bude tým dňom D alebo čo bude pre nás tým, tým naozaj argumentom číslo jedna, že niekde sa stala chyba a ideme to riešiť. Návrhy, aj minule tu bol návrh, v tomto som opatrný, ale s tou dostupnosťou, prikláňam sa k dostupnosti. Podľa mňa nie je fér hovoriť, že je dostupná. No neni. Tento zákrok v hodnote 200 euro pre určité skupiny nie je dostupný, to si povedzme pravdu. Určite. Takže keď, lebo my nerozhodujeme, že či áno, my sme už dávno rozhodli, že áno, o niektorých skutočnostiach, teraz len hovoríme a sme veľkého srdca alebo sme egoisti a nechceme niekomu dovoliť, hej, aby trebárs tiež. V tomto by sme, na túto tému sa dá rozprávať. Treba cizelovať to, že, tak ako všetko v tejto krajine, aj toto sa dá brutálne zneužiť, hej, ale hlavne treba ísť na základ, na basis toho celého, na DNA celého tohto problému. A ten je podľa mňa v nastavení sociálneho systému. Kedy si to už konečne tuná títo slovutní predstavitelia našej vládnej strany pripustia? Som naozaj zvedavý, že dokedy budeme ešte čakať. Ďakujem pekne.